IVL ผนึก “ไทยแทฟฟิต้า” พัฒนาชุด PPE ระดับ 3 จากเส้นด้าย PET ชูรีไซเคิล 100%
IVL ผนึก "ไทยแทฟฟิต้า" พัฒนาชุด PPE ระดับ 3 จากเส้นด้าย PET รีไซเคิล 100%
24 ส.ค. 2563

บริษัท อินโดรามา เวนเจอร์ส จำกัด (มหาชน) หรือ IVL ร่วมกับ บริษัท ไทยแทฟฟิต้า จำกัด ประกาศความสำเร็จในการพัฒนาผ้าที่ผลิตจากเส้นด้าย PET รีไซเคิลสำหรับตัดชุด PPE ประเภท Reusable Isolated Gown Level 3 เป็นรายแรกในประเทศไทย สามารถป้องกันเชื้อและการซึมผ่านของน้ำที่มีแรงดัน ซักใช้ซ้ำได้มากกว่า 50 ครั้ง พร้อมส่งมอบจำนวน 500 ชุด ให้กับองค์การเภสัชกรรม เพื่อให้บุคลากรทางการแพทย์ได้ใช้ประโยชน์ในระหว่างปฏิบัติหน้าที่รับมือกับการระบาดของโควิด-19
โดยนายริชาร์ด โจนส์ รองประธานอาวุโสด้านสื่อสารองค์กร และความยั่งยืน IVL กล่าวว่า เราสามารถใช้ความเชี่ยวชาญของบริษัทในการนำขวด PET ที่ใช้งานแล้วเข้าสู่กระบวนการรีไซเคิลที่ได้มาตรฐานระดับโลก และร่วมกับไทยแทฟฟิต้าพัฒนาเส้นด้ายคุณภาพสูง สำหรับผลิตชุด PPE Level 3 ที่มีความปลอดภัยมากขึ้น
ทั้งนี้ สะท้อนให้เห็นว่าประเทศไทยมีความสามารถในการสร้างเศรษฐกิจหมุนเวียน (Circular Economy) ซึ่งก่อนหน้าการแพร่ระบาดของโควิด-19 ขยะพลาสติกมักถูกมองเป็นมลภาวะ แต่ในวันนี้ได้รับการยอมรับแล้วว่าพลาสติกเป็นส่วนประกอบสำคัญสำหรับผลิตภัณฑ์เพื่อสุขอนามัยและความปลอดภัย เราจึงต้องช่วยกันสร้างความเข้าใจที่ถูกต้องว่า ความจริงแล้วพลาสติกไม่ใช่ตัวการของปัญหา แต่วิธีจัดการพลาสติกหลังจากใช้งานแล้วต่างหากที่เป็นสิ่งสำคัญ
ด้านนายสุพจน์ ชัยวิไล รองประธานกรรมการบริหาร บริษัท ไทยแทฟฟิต้า จำกัด กล่าวว่า เราได้ร่วมกับ IVL พัฒนาเส้นด้ายให้มีคุณสมบัติที่เหมาะสม ซึ่งเมื่อนำมาผลิตผ้าด้วยนวัตกรรมการทอที่ทันสมัยของไทยแทฟฟิต้า ทำให้เราสามารถผลิตผ้าที่ใช้เส้นด้ายที่ผลิตจากขวด PET รีไซเคิล 100% สำหรับตัดเย็บชุด PPE Level 3 ได้สำเร็จเป็นรายแรกของไทย ซึ่งนับเป็นความก้าวหน้าที่สามารถป้องกันบุคคลากรทางการแพทย์ของไทยให้ปลอดภัยยิ่งขึ้น โดยชุด PPE 1 ชุดผลิตจากเส้นด้ายที่นำขวด PET ขนาด 600 มิลลิลิตร ประมาณ 18 ขวดไปรีไซเคิล
ทั้งนี้ ชุด PPE ประเภท Coverall Level 3 ผลิตจากผ้าโพลิเอสเตอร์รีไซเคิล 100% ตัดเย็บเป็น 2 ชั้น เพื่อการป้องกันที่ดีกว่า แต่ยังคงคุณสมบัติสวมใส่สบาย เคลือบพิเศษให้มีคุณสมบัติสะท้อนน้ำ และป้องกันการซึมผ่านของน้ำที่มีแรงดัน (Hydrostatic Pressure) สามารถนำไปซักทำความสะอาด และนำกลับมาใช้ซ้ำได้ใหม่มากถึง 50 ครั้ง ผ่านมาตรฐานป้องกันการซึมผ่านของเลือดและไวรัส เหมาะสำหรับใช้ในการดูแลผู้ป่วยที่มีความเสี่ยงได้เป็นอย่างดี และที่สำคัญคือ ชุด PPE ประเภท Reusable Isolated Gown Level 3 ที่พัฒนาขึ้นมาใหม่นี้ตัดเย็บโดยโรงงานที่ผ่านการรับรองมาตรฐานจากองค์การอาหารและยา (อย.)
สำหรับความสำเร็จดังกล่าวจะช่วยให้ประเทศไทยสามารถผลิตชุด PPE ที่มีคุณภาพได้เอง โดยไม่ต้องนำเข้าเส้นด้ายรีไซเคิลจากต่างประเทศ และสามารถส่งมอบความช่วยเหลือให้กับบุคลากรทางการแพทย์ที่เป็นหน้าด่านสำคัญในการดูแลผู้ป่วยติดเชื้อโควิด-19 พร้อมทั้งเป็นต้นแบบของการใช้ทรัพยากรให้เกิดคุณค่าสูงสุดตามแนวทางเศรษฐกิจหมุนเวียน